Narodna skupština
20180523

Zahvaljujem predsedavajući. Dame i gospodo, drugarice i drugovi, uvažena gospođo ministre sa saradnicima, ja sam podneo i amandman i na član 3. što je apsolutno u skladu sa amandmanima koje sam predložio na članove 1. i 2. smatrajući da pitanje socijalne ravnopravnosti koje jeste inkorporiran u ovaj zakon, treba da dobije jednu posebnu crtu. Ne samo što treba da dobije posebnu crtu, razloge za to ne treba dodatno objašnjavati, ali to može i u praktičnoj primeni ovog zakona da olakša primenu članova 10, 11. i 12. Predloga zakona, koju ste vi učinili ukoliko tekstovi ostanu usvojeni u neizmenjenom obliku. Naime, članom 10. se precizira način, odnosno visina cene izgradnje, članom 11. se reguliše pitanje izbora pojedinačnih lokacija i članom 12. se definišu obaveze lokalnih samouprava, tamo gde se budu opredelile lokacije. Naime, zaista se socijalna ravnopravnost kroz sniženje cene gradnje može ostvariti i na sledeći način. Mislim da prioritetno treba razmotriti kao moguće sve one lokacije gde postoje kasarne Vojske Srbije koje se danas ne koriste i za koje Vojska Srbije proceni da se u budućem periodu neće koristiti.